Document ID: 32001D0697

Odločba Komisije
z dne 5. septembra 2001
o nevključitvi klorfenapira v Prilogo I k Direktivi Sveta 91/414/EGS
(notificirano pod dokumentarno številko K(2001) 2617)
(Besedilo velja za EGP)
(2001/697/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], kakor je bila nazadnje spremenjena z Direktivo Komisije 2001/49/ES [2], in zlasti člena 6(1) Direktive,
ob upoštevanju naslednjega:
(1) V skladu s členom 6(2) Direktive 91/414/EGS (v nadaljevanju: Direktiva) je Španija 7. julija 1995 prejela vlogo Cynamida (prijavitelj) za vključitev aktivne snovi klorfenapir v Prilogo I k Direktivi.
(2) V skladu z določbami člena 6(3) Direktive je Komisija v Odločbi 96/521/ES [3] potrdila, da dokumentacija, ki je bila predložena za klorfenapir, načelno ustreza zahtevam po podatkih in informacijah iz Priloge II ter zahtevam za fitofarmacevtsko sredstvo, ki vsebuje to aktivno snov, iz Priloge III k Direktivi.
(3) V skladu s členom 5(1) Direktive se aktivna snov vključi v Prilogo I za obdobje, ki ne presega 10 let, če se predvideva, da uporaba fitofarmacevtskih sredstev, ki vsebujejo aktivno snov, in njihovi ostanki, nimajo škodljivega vpliva na zdravje ljudi, živali ali na podzemne vode, niti nimajo nesprejemljivega vpliva na okolje.
(4) V skladu z določbami člena 6(2) in (4) Direktive je bil ocenjen vpliv klorfenapira na zdravje ljudi in okolje za tiste uporabe, ki jih prijavitelj predlaga. Španija kot pooblaščena država članica poročevalka, je dne 30. novembra 1998 Komisiji predložila osnutek ocene dokumentacije v zvezi s to snovjo.
(5) Po prejemu poročila države članice poročevalke se je Komisija posvetovala s strokovnjaki držav članic, pa tudi s prijaviteljem (Cynamid), kakor določa člen 6(4) Direktive.
(6) Poročilo o oceni, ki ga je pripravila Španija, so države članice in Komisija pregledale v okviru Stalnega odbora za zdravstveno varstvo rastlin. Ta pregled je bil končan 27. aprila 2001 v obliki poročila Komisije o pregledu za klorfenapir.
(7) Ocene, ki so bile narejene na podlagi predloženih informacij, so sprožile nadaljnja vprašanja zlasti v zvezi z vplivom in obnašanjem te snovi v okolju.
(8) Prijavitelj je obvestil Komisijo in državo članico poročevalko, da ne želi več sodelovati v delovnem programu za to aktivno snov, zato ne bo več posredoval nadaljnjih informacij.
(9) Zato se ta aktivna snov ne more vključiti v Prilogo I k Direktivi 91/414/EGS.
(10) Za to aktivno snov ni potrebno prehodno obdobje za odstranitev, skladiščenje, dajanje v promet ter porabo obstoječih zalog fitofarmacevtskih sredstev, ki vsebujejo klorfenapir, saj je samo Belgija izdala začasno registracijo za to aktivno snov. Belgija je navedla, da je ta registracija zdaj potekla, aktivna snov pa v Belgiji ni bila nikoli dejansko dana v promet.
(11) Ta odločba ne posega v ukrepe, za katere se Komisija v zvezi s to aktivno snovjo lahko odloči pozneje v okviru Direktive Sveta 79/117/EGS [4].
(12) Ukrepi, predvideni s to odločbo, so v skladu z mnenjem Stalnega odbora za zdravstveno varstvo rastlin -
SPREJELA NASLEDNJO ODLOČBO:
Člen 1
Klorfenapir ni vključen v Prilogo I k Direktivi 91/414/EGS kot aktivna snov.
Člen 2
Države članice zagotovijo, da se od datuma sprejetja te odločbe ne izda nobena začasna registracija za fitofarmacevtska sredstva, ki vsebujejo klorfenapir, kakor določa člen 8(1) Direktive 91/414/EGS.
Člen 3
Ta odločba je naslovljena na države članice.
V Bruslju, 5. septembra 2001

Labels: 0
3
20
6